Úradný vestník L 317 , 06/12/1996 S. 0001 - 0002



Nariadenie Rady (ES) č. 2331/96 z 2. decembra 1996, ktorým sa mení a dopĺňa nariadenie (ES) č. 384/96 o ochrane pred dumpingovými dovozmi z krajín, ktoré nie sú členmi Európskeho spoločenstva RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 113, so zreteľom na návrh Komisie [1], so zreteľom na stanovisko Európskeho parlamentu [2], keďže nariadením (ES) č. 384/96 [3] prijala Rada spoločné pravidlá o ochrane pred dumpingovými dovozmi z krajín, ktoré nie sú členmi Európskeho spoločenstva; keďže odsek 10 článku 2 nariadenia (ES) č. 384/96 stanovuje obmedzený počet zliav, ktoré možno poskytnúť z normálnej hodnoty a vývozných cien predtým, ako sa tieto porovnajú, aby sa zistilo, či dochádza k dumpingu; keďže, nakoľko možno predpokladať, že rozdiely v predajných nákladoch, iné ako tie, ktoré sú uvedené v spomínanom nariadení, môžu za istých okolností ovplyvniť porovnateľnosť cien, je potrebné odstrániť výlučný charakter tohto ustanovenia vo vzťahu k zľavám; keďže je potrebné objasniť požiadavky na úpravu kvôli rozdielom v úrovniach obchodu, keď pre príslušný trh neexistujú informácie o účinkoch cien na dve úrovne obchodu, ako aj zabezpečiť úpravu s cieľom doladiť rozdelenie nákladov medzi jednotlivé úrovne obchodu na domácom trhu vyvážajúcej krajiny, PRIJALA TOTO NARIADENIE: Článok 1 Odsek 10 článku 2 nariadenia (ES) č. 384/96 sa týmto mení a dopĺňa takto: 1. Nahrádza sa písmeno d), ktoré znie: "d) Úroveň obchodu i) Úprava kvôli rozdielom v úrovniach obchodu vrátane všetkých rozdielov, ktoré môžu vzniknúť v tržbách OEM (pôvodného výrobcu zariadenia) sa vykoná, ak sa vo vzťahu k distribučnému reťazcu na oboch trhoch ukáže, že vývozná cena vrátane vytvorenej vývoznej ceny je na inej úrovni obchodu ako normálna hodnota a že rozdiel ovplyvnil porovnateľnosť cien, čo dokazujú pretrvávajúce a zjavné rozdiely v pôsobení a cenách predajcu na jednotlivé rozdielne úrovne obchodu na domácom trhu vyvážajúcej krajiny. Výška úpravy vychádza z trhovej hodnoty rozdielu. ii) V prípadoch nezahrnutých do bodu i), keď existujúci rozdiel v úrovni obchodu nemožno vyčísliť z dôvodu absencie relevantných úrovní na domácom trhu vyvážajúcich krajín alebo ak sa v prípade niektorých funkcií jasne preukáže, že súvisia s inými úrovňami obchodu ako s tou, ktorá sa má použiť v porovnaní, však možno povoliť osobitnú úpravu." 2. Dopĺňa sa toto písmeno, ktoré znie: "k) Iné faktory Úprava sa môže vykonať aj kvôli rozdielom v iných faktoroch, ktoré nie sú uvedené v písmenách a) až j), ak sa preukáže, že ovplyvňujú porovnateľnosť cien požadovanú v tomto odseku, najmä ak spotrebitelia sústavne platia rozdielne ceny na domácom trhu v dôsledku rozdielu v týchto faktoroch." Článok 2 Toto nariadenie sa vzťahuje na konania začaté po dni jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 2. decembra 1996 Za Radu predseda R. Quinn [1] Ú. v. ES C 159, 4.6.1996, s. 6. [2] Ú. v. ES C 198, 8.7.1996, s. 25. [3] Ú. v. ES L 56, 6.3.1996, s. 1. --------------------------------------------------